text: Betjente trak våben under anholdelse
  08 februar 2015 kl. 10.01
  Under en anholdelse lørdag aften i Sønderborg måtte politiet trække deres våben mod to mænd.
  Politiet blev lørdag aften alarmeret af en mand, der var blevet truet med en pistol.
  Manden havde antastet to mænd ved en boligblok i Sønderborg, hvor de var i gang med noget, som manden mente var et indbrud.
  Derefter trak den ene af de to en pistol, som de truede manden med, inden de stak af, oplyser politiet til TV SYD.
  Manden kunne give politiet en ret præcis beskrivelse af de to, som efterfølgende blev spottet på en tankstation.
  Den ene havde stadig våbnet på sig, så betjentene trak deres pistoler. Herefter overgav de to sig og blev anholdt.
  Pistolen viste sig at være en gaspistol
  De to mænd havde noget narkotika på sig. 
  De fremstilles søndag i et grundlovsforhør, hvor de bl.a. sigtes for indbrud og for trusler på livet.
  